Rosa Lund (EL), 2012-11-20:
Regeringen har en målsætning om, at 60 pct. af en ungdomsårgang skal tage en videregående uddannelse, og at 25 pct. skal tage en lang videregående uddannelse.
Det er jo nogle meget fine og nogle meget gode målsætninger, som vi sådan set i Enhedslisten er enige i, fordi vi mener, at flere skal tage en uddannelse – i hvert fald skal flere have mulighed for at tage en uddannelse.
Men det mest interessante ved de her to målsætninger er jo, hvordan vi kan opfylde dem, og her mener vi i Enhedslisten at det er helt afgørende, at vi sikrer, at der er gode rammer om det at være studerende, så netop flere kan gennemføre en videregående uddannelse.
Og hvis man ikke har et sted at bo, er det altså meget svært at koncentrere sig om det vigtige, nemlig studierne.
Det er svært at finde sted at bo i de store studiebyer, og i starten af september i år så vi da også, hvordan de studerende blev mere og mere kreative i jagten på en bolig.
Nogle overnattede på vandrerhjem, andre sov i telt – det tænker jeg må have været rimelig koldt i september måned – nogle lånte en vens sofa, og nogle forsøgte endda at overnatte på overborgmesteren i København, Frank Jensens, kontor, fordi de simpelt hen manglede et sted at sove.
Studenterrådet på Københavns Universitet arrangerede også, at man kunne låne sin sofa ud til dem, der manglede et sted at bo.
Så som jeg ser det, er der altså ikke nogen tvivl om, at vi har et stort problem her.
Som studerende er man altså i dag overladt til en god vens sofa, eller også skal man være så heldig, at ens mor og far kan stille en garanti nede i banken, så man kan få en lejlighed af dem.
Det er desværre bare langtfra alle, der kan læne sig op ad et forældrekøb.
Og så er der altså kun en jungle af små og alt for dyre værelser tilbage.
Jeg tror desværre, der er rigtig mange bolighajer, som er mere eller mindre parate til at udnytte de studerende, som står i en meget skrøbelig situation.
Man står nemlig i en skrøbelig situation.
Man er lige flyttet til en ny by, hvor man skal læse; man har fået at vide, 2 uger inden man starter på sit studium, at man er kommet ind, og det vil sige, at man altså står og mangler en bolig og lige er kommet ind på sit drømmestudie og gerne vil i gang med det.
Og så er det meget nemt at udnytte den unge studerende.
For mig at se
er der ikke nogen tvivl om, at vi som politikere må handle, og at vi må sikre, at man har ret til et sted at bo, mens man er studerende.
Der er måske nogle, som vil mene, at det er forkælet, at man som studerende gerne vil have et sted at bo, hvor huslejen er til at betale, når man er på SU.
Men det synes jeg sådan set ikke det er.
Fordi vi som samfund har en målsætning om, at flere skal tage en uddannelse, skal vi også sikre, at rammerne er der til det.
Og har man ikke tag over hovedet, kan jeg sådan set godt forstå, at det er rigtig svært at koncentrere sig om opgaverne.
Og når det er regeringen, der fastsætter de flotte målsætninger om, hvor mange der skal gennemføre en uddannelse, mener vi i Enhedslisten også, at det er regeringens ansvar at sikre, at rammerne omkring det at være studerende er i orden.
Efter 10 år i det her land, hvor man næsten ikke har diskuteret boligpolitik, men jo nærmest bare har belønnet dem, som ejer deres egen bolig, og givet dem bedre og større friværdi, synes jeg, det er på tide, at vi tager fat om de problemer, der er opstået på vores boligmarked.
Og det, at vi faktisk nu har fået en boligminister, ser jeg bestemt som en invitation til, at vi skal have lavet en strategi for, hvordan vi får bedre ungdoms- og studieboliger, da vi ved, at især de unge står i en udsat position, når de skal træde ind på boligmarkedet.
Og vi har i Enhedslisten masser af gode forslag til, hvad der kan gøres.
F.eks. kunne man sikre, at kommunerne fik mulighed for at sælge grunde under markedspris, når der er tale om, at man skal bygge ungdoms- og studieboliger.
Det er et forslag, som regeringspartierne S og SF præsenterede i 2010 i deres »En Fair Løsning«.
Man kunne også forpligte alle kommuner til at udarbejde en strategi for en ungdoms- og studiepolitik, f.eks. i en 20-årig handleplan i relation til de fremskrivninger, som er blevet lavet om unge elever og studerende.
Vi anerkender i Enhedslisten fuldt ud, at det er lokalt og kommunalt, man bedst kan vurdere, hvordan tingene skal laves, men vi mener altså også, at vi her på Christiansborg har et ansvar, og vi mener i den grad, at kommunerne har et ansvar for så også at gøre det.
For det er kun 20 pct. af kommunerne, der i dag har en strategi for, hvor man skal bo, når man er ung og studerende og ikke har noget sted at bo.